**POZIV ZA MEDIJE**

HRVATSKA AKADEMIJA ZNANOSTI I UMJETNOSTI

ima čast pozvati Vas na predstavljanje knjige

prof. dr. sc. Snježane Paušek-Baždar

**HRVATSKI ALKEMIČARI tijekom stoljeća**

u utorak, 13. lipnja 2017. u 12 sati

u velikoj dvorani palače Hrvatske akademije znanosti i umjetnosti

Trg Nikole Šubića Zrinskog 11, Zagreb

U knjizi ***Hrvatski alkemičari tijekom stoljeća*** alkemijska su mišljenja hrvatskih autora protumačena i vrjednovana u europskom kontekstu, s gledišta prirodoslovlja kasnoga srednjeg vijeka, potom s gledišta renesansne novoplatoničke prirodne filozofije i hermetizma te kršćanske kozmologije. Neka su od njih imala znatnu recepciju u europskoj znanosti, a ostavila su trag i u književnosti i umjetnosti prošlih stoljeća.

Tekstovi hrvatskih alkemičara su dosad bili neistraženi dio hrvatske povijesne, prirodnofilozofske i prirodoslovne baštine te nije bilo poznato da su na tlu Hrvatske djelovali adepti koji su se bavili alkemijom, poput kraljice Barbare Celjske, kanonika Ivana ili profesora gramatike Daniela. U ovoj je knjizi opisan i vrjednovan njihov doprinos u europskom kontekstu, a njihovi spisi i djelovanje pokazuju da su bili nezaobilazni stvaratelji europske civilizacije.

Autorica knjige **prof. dr. sc. Snježana Paušek-Baždar**, naša je istaknuta povjesničarka znanosti, znanstvena savjetnica u trajnom zvanju i od 1996. do 2016. upraviteljica Odsjeka za povijest prirodnih i matematičkih znanosti Zavoda za povijest i filozofiju znanosti Hrvatske akademije znanosti i umjetnosti te redovita profesorica Povijesti kemije na Odjelu za kemiju Sveučilišta J. J. Strossmayer u Osijeku. Knjiga *Hrvatski alkemičari tijekom stoljeća* suizdavački je projekt Hrvatske akademije znanosti i umjetnosti i Školske knjige, d. d.

Pozdravne riječi uputit će akademik Zvonko **Kusić**, predsjednik Hrvatske akademije znanosti i umjetnosti i dr. sc. Ante **Žužul**, predsjednik Nadzornog odbora Školske knjige.

O knjizi će govoriti: recenzenti prof. dr. sc. Erna **Banić-Pajnić** i akademik Leo **Klasinc**, urednik akademik Nenad **Trinajstić** te autorica prof. dr. sc. Snježana **Paušek-Baždar**. Predstavljanje će voditi urednik Goran **Bukan**.

Za **više informacija**: prof. dr. sc. Snježana Paušek-Baždar, spbazdar@hazu.hr .

Srdačno Vas pozdravljamo, zahvaljujemo na suradnji i očekujemo Vaš dolazak.

Ured za odnose s javnošću HAZU

Gordana Poletto Ružić